Regeringen og KL har torsdag indgået en fornyet økonomiaftale. Aftalen giver kommunerne 17 milliarder til anlæg og øger den kommunale serviceramme med 800 millioner kroner. For de nordjyske kystkommuner er en helt anden del af aftalen dog særligt interessant. Regeringen og KL er nemlig blevet enige om en række initiativer på kystbeskyttelsesområdet, der skal gøre det lettere for grundejere og kommuner at få etableret kystsikring. - Det er vigtigt for Regeringen, at husejre langs kysten kan beskytte deres ejendom så de kan sove trygt om natten. Vi gør det muligt, at man kan beskytte sin ejendom langt hurtigere, siger miljø- og fødevareminister Esben Lunde Larsen (V) til TV 2. Beslutningskompetencen ved etablering af kystbeskyttelse har indtil nu været delt mellem kommunerne og Kystdirektoratet, men med den nye aftale samles den hos kommunerne. Det skal gøre sagsbehandlingen mere smidig for grundejerne, der fremover kun vil skulle søge tilladelse ét sted. Endnu mere relevant er det dog, at regeringen vil ændre vægtningen i kystbeskyttelseslovens formålsbestemmelse, så flere grundejere vil få positivt svar på deres ansøgning, samtidig med der åbnes op for flere typer af kystbeskyttelse. Det betyder groft sagt, at hensynet til naturen fremover sænkes, mens hensynet til folks ejendom får større betydning. - Vi kommer fortsat til at bruge sandfodring, men vi vil i højere grad tillade hård kystbeskyttelse, fordi borgerne har et ønske om det rigtig mange steder. Vi har også set eksempler, hvor ejendomme er faldet i havet, fordi der ikke har været hård kystbeskyttelse, siger miljø- og fødevareminister Esben Lunde Larsen (V) til TV 2. Kystdirektoratet har gennem en årrække været meget tilbageholdende med at give tilladelse til hård kystsikring, og det har kostet flere nordjyske grundejere sommerhuse, som efter flere års storme er kommet nærmere og nærmere kysten for til sidst at styrte i havet. Specielt Nørlev Strand har været hårdt ramt og i Lønstrup blev en kæmpe bunke sten i juni 2016 ulovligt placeret på stranden som kystsikring.

Opsummering:
Beslutningskompetencen samles hos kommunerne, og samtidig kommer hensynet til folks ejendom til at veje mere i vurderingen.